b'\n_START_ARTICLE_\nKleonai\n_START_SECTION_\nMaantiede\n_START_PARAGRAPH_\nKleonai sijaitsi  Argoksesta Korinttiin johtaneen tien varrella, noin 120 stadioninmitan eli noin 21 kilometrin p\xc3\xa4\xc3\xa4ss\xc3\xa4 ensin mainitusta ja noin 80 stadioninmitan eli noin 14 kilometrin p\xc3\xa4\xc3\xa4ss\xc3\xa4 j\xc3\xa4lkimm\xc3\xa4isest\xc3\xa4. Kaupunki sijaitsi pienell\xc3\xa4 tasangolla, ja sen vierest\xc3\xa4 virtasi Langeia-joki, joka laski Korintinlahteen Lekhaionin l\xc3\xa4nsipuolella. Kaupunkivaltion alue oli suhteellisen pieni. Kleonai luettiin varsinkin my\xc3\xb6hemm\xc3\xa4n antiikin aikana osaksi Argolista, mutta se ei ollut Argoksen kaupunkivaltion aluetta eli Argeiaa.\n_START_SECTION_\nHistoria\n_START_PARAGRAPH_\nKreikkalaisessa mytologiassa Kleonai sai nimens\xc3\xa4 joko Kleoneesta, joka oli Pelopsin poika, tai Kleonesta, joka oli Asopos-joenjumalan tyt\xc3\xa4r. Myytin mukaan Herakles surmasi Aktorin ja Molionen pojat Eurytoksen ja Kteatoksen Kleonain l\xc3\xa4hell\xc3\xa4. Doorilaisvalloituksen j\xc3\xa4lkeen kaupunki joutui Temenokselle ja Argoksen alaisuuteen tai ainakin liittolaiseksi. Kaupungin alkuper\xc3\xa4isten asukkaiden sanotaan perustaneen V\xc3\xa4h\xc3\xa4ss\xc3\xa4-Aasiassa sijainneen Klazomenain siirtokunnakseen yhdess\xc3\xa4 l\xc3\xa4heisen Fleiuksen kaupungin asukkaiden kanssa._NEWLINE_My\xc3\xb6s historiallisella ajalla Kleonain tiedet\xc3\xa4\xc3\xa4n olleen Argoksen liittolainen. 400-luvun eaa. alkupuolen persialaissotien j\xc3\xa4lkeen kleonailaiset auttoivat Argosta alistamaan Mykenen ja taistelivat kaupungin rinnalla my\xc3\xb6s peloponnesolaissodassa Mantineian taistelussa vuonna 418 eaa. Muutoin Kleonain historiasta tiedet\xc3\xa4\xc3\xa4n vain v\xc3\xa4h\xc3\xa4n. Kleonai tunnettiin ennen kaikkea siit\xc3\xa4, ett\xc3\xa4 Nemean pyh\xc3\xa4kk\xc3\xb6alue oli kaupungin alaisuudessa, ja se j\xc3\xa4rjesti pitk\xc3\xa4\xc3\xa4n alueella pidetyt Nemean kisat, jotka tunnettiin t\xc3\xa4m\xc3\xa4n vuoksi joskus my\xc3\xb6s Kleonain kisoina. Lopulta kisat kuitenkin siirrettiin Argokseen.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nKleonain akropolis eli yl\xc3\xa4kaupunki sijaitsi kukkulalla, ja alakaupunki oli rakennettu sen rinteille. Kaupunki oli ymp\xc3\xa4r\xc3\xb6ity muureilla. Kaupungin l\xc3\xa4hell\xc3\xa4 sijaitsi Herakleelle omistettu pyh\xc3\xa4kk\xc3\xb6, joka liittyi edell\xc3\xa4 mainittuun myyttiin, ja jonka rauniot on l\xc3\xb6ydetty (37\xc2\xb049\xe2\x80\xb203\xe2\x80\xb3N, 22\xc2\xb046\xe2\x80\xb217\xe2\x80\xb3E ). Lis\xc3\xa4ksi kaupungista on s\xc3\xa4ilynyt akropolis-kukkulan terassimuurien sek\xc3\xa4 erin\xc3\xa4isten rakennusten ja katujen j\xc3\xa4\xc3\xa4nteit\xc3\xa4.'